CELEX: 32020D1803
Language: bg
Date: 2020-11-27 00:00:00
Title: Решение (ЕС) 2020/1803 на Комисията от 27 ноември 2020 година за установяване на критерии за присъждане на екомаркировката на ЕС за печатни изделия, канцеларски материали от хартия и хартиени торбички (нотифицирано под номер С(2020) 8155) (текст от значение за ЕИП)

1.12.2020   
               
               
                  BG
               
               
                  Официален вестник на Европейския съюз
               
               
                  L 402/53
               
            
         РЕШЕНИЕ (ЕС) 2020/1803 НА КОМИСИЯТА
         от 27 ноември 2020 година
         за установяване на критерии за присъждане на екомаркировката на ЕС за печатни изделия, канцеларски материали от хартия и хартиени торбички
         
            
               (нотифицирано под номер С(2020) 8155)
            
         
         (текст от значение за ЕИП)
         ЕВРОПЕЙСКАТА КОМИСИЯ,
         като взе предвид Договора за функционирането на Европейския съюз,
         като взе предвид Регламент (ЕО) № 66/2010 на Европейския парламент и на Съвета от 25 ноември 2009 г. относно екомаркировката на ЕС (1), и по-специално член 8, параграф 2 от него,
         след консултация със Съвета по екомаркировка на Европейския съюз,
         като има предвид, че:
         
                     (1)
                  
                  
                     Съгласно Регламент (ЕО) № 66/2010 екомаркировката на ЕС може да се присъжда на изделия, които имат намалено въздействие върху околната среда през целия си жизнен цикъл.
                  
               
                     (2)
                  
                  
                     Регламент (ЕО) № 66/2010 предвижда, че следва да бъдат определени специфични критерии за екомаркировка на ЕС по продуктови групи.
                  
               
                     (3)
                  
                  
                     С Решение 2012/481/ЕС на Комисията (2) бяха установени критериите и свързаните с тях изисквания за оценка и проверка за продуктовата група „печатни изделия“. Срокът на валидност на тези критерии и изисквания е удължен до 31 декември 2020 г. с Решение (ЕС) 2018/1590 на Комисията (3).
                  
               
                     (4)
                  
                  
                     С Решение 2014/256/ЕС на Комисията (4) бяха установени критериите и свързаните с тях изисквания за оценка и проверка за продуктовата група „изделия от преработена хартия“. Срокът на валидност на тези критерии и изисквания е удължен до 31 декември 2020 г. с Решение (ЕС) 2017/1525 на Комисията (5).
                  
               
                     (5)
                  
                  
                     За да се отрази по-пълно най-добрата практика на пазара за тези продуктови групи и за да се вземат под внимание въведените междувременно иновации, е уместно да се установи нов набор от критерии за печатни изделия, канцеларски материали от хартия и хартиени торбички.
                  
               
                     (6)
                  
                  
                     В доклада от проверката за пригодност на екомаркировката на ЕС (6) от 30 юни 2017 г., с който се преглежда прилагането на Регламент (ЕО) № 66/2010, беше направено заключение, че е необходимо да бъде разработен по-стратегически подход към екомаркировката на ЕС, включително групиране на тясно свързани продуктови групи, ако е целесъобразно.
                  
               
                     (7)
                  
                  
                     Съгласно тези заключения и след консултация със Съвета по екомаркировка на Европейския съюз, е уместно да се преразгледат критериите за продуктовите групи „печатни изделия“ и „изделия от преработена хартия“, като се вземе предвид настоящият успех, интересът на заинтересованите страни към изделието и потенциалните бъдещи възможности за по-широко навлизане на пазара и търсенето на устойчиви изделия.
                  
               
                     (8)
                  
                  
                     Тъй като двете продуктови групи „печатни изделия“ и „изделия от преработена хартия“ са тясно свързани и критериите за тях се припокриват, е уместно да се приеме едно решение с едно приложение за двете продуктови групи.
                  
               
                     (9)
                  
                  
                     Наименованието на продуктовата група следва да бъде променено на „печатни изделия, канцеларски материали от хартия и хартиени торбички“, за да отразява по-добре функциите на изделията и да осигурява яснота относно изделията, попадащи в обхвата му. По този начин следва също да се увеличи видимостта на схемите за участниците на пазара и да се намали административната тежест за националните органи.
                  
               
                     (10)
                  
                  
                     Освен това, съгласно прегледа следва да се внесат някои промени в определението на продуктовата група „печатни изделия, канцеларски материали от хартия и хартиени торбички“, конкретно за да се постигне по-ясно разграничение между различните видове изделия.
                  
               
                     (11)
                  
                  
                     Новият план за действие за кръгова икономика за по-чиста и конкурентоспособна Европа (7), приет на 11 март 2020 г., предвижда изискванията за дълготрайност, възможност за рециклиране и съдържание на рециклирани материали да бъдат по-систематично включвани в критериите за екомаркировка на ЕС.
                  
               
                     (12)
                  
                  
                     Преразгледаните критерии за присъждане на екомаркировката на ЕС на печатни изделия, канцеларски материали от хартия и хартиени торбички следва да са насочени по-специално към използването на хартиени изделия, произведени по по-устойчив начин и добити от устойчиво управлявани гори или рециклирани материали. Новите критерии следва да се основават на анализ на жизнения цикъл и да имат за цел насърчаване на енергийноефективни производствени процеси и намаляване на емисиите на летливи органични съединения (ЛОС), които допринасят за фотохимичното окисление, токсичността за човека, абиотичното изчерпване, еутрофикацията, увеличаването на киселинността и изменението на климата Преразгледаните критерии следва да ограничават използването на опасни вещества, да бъдат насочени към намаляване на емисиите, генерирани в процеса на отпечатване, да намалят количеството на отпадъците от хартия в процеса на отпечатване и да увеличават рециклируемостта на изделията, което способства за доближаването към кръгова икономика.
                  
               
                     (13)
                  
                  
                     Новите критерии и съответните изисквания за оценка и проверка за всяка продуктова група следва да останат валидни до 31 декември 2028 г., като се отчита иновационният цикъл за двете продуктови групи.
                  
               
                     (14)
                  
                  
                     От съображения за правна сигурност решения 2012/481/ЕС и 2014/256/ЕС следва да бъдат отменени.
                  
               
                     (15)
                  
                  
                     Следва да се разреши преходен период за производителите, чиито изделия са получили екомаркировката на ЕС за печатни изделия или изделия от преработена хартия въз основа на критериите, определени съответно в решения 2012/481/ЕС и 2014/256/ЕС, така че да имат достатъчно време да адаптират своите изделия и да ги приведат в съответствие с новите критерии и изисквания. За ограничен срок след приемане на настоящото решение на производителите следва също така да се разрешава да подават заявления или въз основа на критериите, въведени с посочените решения, или въз основа на новите критерии, установени с настоящото решение. Лицензите за екомаркировка на ЕС, присъдени в съответствие с критериите на някое от старите решения, следва да могат да се използват в продължение на 18 месеца от датата на приемане на настоящото решение.
                  
               
                     (16)
                  
                  
                     Мерките, предвидени в настоящото решение, са в съответствие със становището на комитета, създаден съгласно член 16 от Регламент (ЕО) № 66/2010,
                  
               ПРИЕ НАСТОЯЩОТО РЕШЕНИЕ:
         
            Член 1
            
               1.   Продуктовата група „печатни изделия, канцеларски материали от хартия и хартиени торбички“ се състои от следните изделия:
               
                           а)
                        
                        
                           печатни изделия, които се състоят тегловно от най-малко 90 % хартия, картон или хартиени субстрати, с изключение на книги, каталози, брошури или формуляри, които се състоят тегловно от най-малко 80 % хартия, картон или хартиени субстрати. Вложките, кориците и всички части от напечатана хартия на крайния продукт се считат за част от него, с изключение на отстранимите вложки (като листовки, отделящи се стикери), които се продават или осигуряват с печатни изделия. Ако екомаркировката на ЕС е предназначена за поставяне на отстраними вложки, те отговарят на изискванията на приложението към настоящото решение. Прикрепените към печатното изделие вложки (които не са предназначени за отстраняване), отговарят на изискванията на приложението към настоящото решение;
                        
                     
                           б)
                        
                        
                           пликове, които се състоят тегловно от най-малко 90 % хартия, картон или хартиени субстрати;
                        
                     
                           в)
                        
                        
                           хартиени торбички, включително амбалажна хартия, които се състоят от 100 тегл. % хартия, картон или хартиени субстрати;
                        
                     
                           г)
                        
                        
                           канцеларски материали от хартия, включително класьори, които се състоят тегловно от най-малко 70 % хартия, картон или хартиени субстрати, с изключение на папки за окачване и папки с метални скрепителни елементи, за които прагът не се отнася.
                        
                     
            
               2.   За изделията, посочени в параграф 1, буква а), той възлиза на най-малко 80 тегл. % хартия, картон или хартиени субстрати, а за изделията, посочени в параграф 1, буква г), пластмасовата съставка не може да надвишава 10 тегл. %, освен за механизми за подвързване с халки, тетрадки, бележници, дневници и класьори с механизъм с дъгов лост, при които теглото на пластмасата не може да надвишава 13 %.
            
            
               3.   Теглото на металите не трябва да надвишава 30 g на изделие, с изключение на папките за окачване, папките с метални скрепителни елементи, механизмите за подвързване с халки и класьорите с механизъм с дъгов лост с капацитет до 225 листа, където то може да достигне до 75 g, и с изключение на класьори с механизъм с дъгов лост с капацитет от повече от 225 листа, където то може да достигне до 170 g.
            
            
               4.   Продуктовата група „печатни изделия, канцеларски материали от хартия и хартиени торбички“ не включва следните изделия или материали:
               
                           а)
                        
                        
                           опаковки и елементи, които се прикрепят към опаковките, например етикети (с изключение на хартиени торбички и опаковъчна хартия);
                        
                     
                           б)
                        
                        
                           гофриран картон;
                        
                     
                           в)
                        
                        
                           материали и предмети, предназначени за контакт с храни, които са предмет на член 1 от Регламент (ЕО) № 1935/2004 на Европейския парламент и на Съвета (8);
                        
                     
                           г)
                        
                        
                           изделия, спадащи към продуктовата група „хартия и продукти тип тишу“, определена в член 2 от Решение (ЕС) 2019/70 на Комисията (9);
                        
                     
                           д)
                        
                        
                           ароматизирани хартиени изделия, ароматизирани канцеларски материали от хартия и ароматизирани хартиени торбички;
                        
                     
                           е)
                        
                        
                           поливинил хлорид (PVC).
                        
                     
         
         
            Член 2
            За целите на настоящото решение се прилагат следните определения:
            
                        (1)
                     
                     
                        „класьори“ означава хартиени изделия, предназначени за съхраняване на документи или списания, които се състоят от корица, обикновено изработена от картон, с пръстени за закрепване на свободни листове хартия, включително механизми за подвързване с халки и класьори с механизъм с дъгов лост;
                     
                  
                        (2)
                     
                     
                        „книги“ означава печатни изделия, подвързани с конци или лепило, с твърди или меки корици, които не включват годишници, журнали, брошури, списания и каталози, публикувани редовно;
                     
                  
                        (3)
                     
                     
                        „изделия за картотекиране“ означава изделия, използвани за организиране, съхранение и защита на документи на хартиен носител, включително папки с окачване и папки с дъгов лост;
                     
                  
                        (4)
                     
                     
                        „папка“ означава мек калъф или корица, използвани за съхраняване на свободни листове хартия, включително изделия, съдържащи азбучни указатели и разделители, джобове за документи, обикновени папки, папки с окачване, картонени кутии или папки с три корици;
                     
                  
                        (5)
                     
                     
                        „вложка“ означава допълнителен лист или раздел, отпечатан независимо от печатното изделие, който се поставя между неговите страници и може да бъде отстранен (отстранима вложка) или подвързан в страниците на печатното изделие, като по този начин става неразделна част от него (неотстранима вложка), включително реклами от няколко страници, брошури, картички за отговор или други рекламни материали;
                     
                  
                        (6)
                     
                     
                        „опаковка“ означава всички изделия, направени от материал от всякакво естество, използвани, за да се поставят в тях, съхраняват, обработват, доставят или представят стоки — от суровини до преработени стоки — от производителя до ползвателя или потребителя;
                     
                  
                        (7)
                     
                     
                        „хартиени торбички“ са хартиени изделия, използвани за носене или транспортиране на стоки;
                     
                  
                        (8)
                     
                     
                        „печатно изделие“ означава продукт, върху който има напечатано изображение в резултат на обработката на печатен материал върху хартия, включително и довършителната обработка;
                     
                  
                        (9)
                     
                     
                        „канцеларски изделия от хартия“ означава материали за писане и картотекиране, направени от хартия, включително пликове и канцеларски материали;
                     
                  
                        (10)
                     
                     
                        „амбалажна хартия“ означава лист или ролка хартия, използвана за опаковане на предмети като подаръци и колети.
                     
                  
         
            Член 3
            За да бъде присъдена екомаркировката на ЕС на изделие съгласно Регламент (ЕО) № 66/2010 за продуктовата група „печатни изделия, канцеларски материали от хартия и хартиени торбички“, той трябва да отговаря на определението за тази продуктова група, посочено в член 1 от настоящото решение и да съответства на критериите и на съответните изисквания за оценка и проверка, формулирани в приложението към настоящото решение.
         
         
            Член 4
            Критериите за екомаркировката на ЕС за продуктовата група „печатни изделия, канцеларски материали от хартия и хартиени торбички“ и свързаните с тях изисквания за оценка и проверка са валидни до 31 декември 2028 г.
         
         
            Член 5
            Използваният за административни цели код на продуктовата група „печатни изделия, канцеларски материали от хартия и хартиени торбички“ е „053“.
         
         
            Член 6
            Решения 2012/481/ЕС и 2014/256/ЕС се отменят.
         
         
            Член 7
            
               1.   Независимо от член 6 подадените преди датата на приемане на настоящото решение заявления за присъждане на екомаркировката на ЕС на изделия, попадащи в продуктовата група „печатни изделия“, определена в Решение 2012/481/ЕС, се оценяват в съответствие с условията, определени в Решение 2012/481/ЕС.
            
            
               2.   Независимо от член 6 подадените преди датата на приемане на настоящото решение заявления за присъждане на екомаркировката на ЕС на изделия, попадащи в продуктовата група „изделия от преработена хартия“, определена в Решение 2014/256/ЕС, се оценяват в съответствие с условията, определени в Решение 2014/256/ЕС.
            
            
               3.   Заявленията за присъждане на екомаркировката на ЕС за изделия, попадащи в продуктовата група „печатни изделия, канцеларски материали от хартия и хартиени торбички“, подадени на датата на приемане на настоящото решение или в рамките на два месеца след нея, могат да се основават на критериите, определени в настоящото решение, или на критериите, определени в Решение 2012/481/ЕС за продуктовата група „печатни изделия“, или на критериите, определени в Решение 2014/256/ЕС за продуктовата група „изделия от преработена хартия“, според случая. Тези заявления се оценяват в съответствие с критериите, на които се основават.
            
            
               4.   Когато лицензите за екомаркировката на ЕС са предоставени въз основа на заявление, оценено съгласно критериите, определени в Решение 2012/481/ЕС или Решение 2014/256/ЕС, те могат да бъдат използвани в продължение на 18 месеца от датата на приемане на настоящото решение.
            
         
         
            Член 8
            Адресати на настоящото решение са държавите членки.
         
         
            Съставено в Брюксел на 27 ноември 2020 година.
            
               
                  За Комисията
               
               Virginijus SINKEVIČIUS
               
                  Член на Комисията
               
            
         
         
            (1)  ОВ L 27, 30.1.2010 г., стp. 1.
         
            (2)  Решение 2012/481/ЕС на Комисията от 16 август 2012 г. за установяване на екологични критерии за присъждане на екомаркировката на ЕС по отношение на печатни изделия (ОВ L 223, 21.8.2012 г., стр. 55).
         
            (3)  Решение (ЕС) 2018/1590 на Комисията от 19 октомври 2018 г. за изменение на решения 2012/481/ЕС, 2014/391/ЕС, 2014/763/ЕС и 2014/893/ЕС по отношение на срока на валидност на екологичните критерии за присъждането на екомаркировката на ЕС за някои изделия, както и на свързаните изисквания за оценка и проверка (ОВ L 264, 23.10.2018 г., стр. 24).
         
            (4)  Решение 2014/256/ЕС на Комисията от 2 май 2014 г. за установяване на екологични критерии за присъждане на екомаркировката на ЕС по отношение на изделия от преработена хартия (ОВ L 135, 8.5.2014 г., стр. 24).
         
            (5)  Решение (ЕС) 2017/1525 на Комисията от 4 септември 2017 г. за изменение на Решение 2014/256/ЕС с цел удължаване на срока на валидност на екологичните критерии за присъждане на знака за екомаркировка на ЕС по отношение на изделия от преработена хартия (ОВ L 230, 6.9.2017 г., стр. 28)
         
            (6)  Доклад на Комисията до Европейския парламент и Съвета за прегледа на прилагането на Регламент (ЕО) № 1221/2009 на Европейския парламент и на Съвета от 25 ноември 2009 г. относно доброволното участие на организации в Схемата на Общността за управление по околна среда и одит (EMAS) и на Регламент (ЕО) № 66/2010 на Европейския парламент и на Съвета от 25 ноември 2009 г. относно екомаркировката на ЕС (COM(2017) 355).
         
            (7)  Съобщение на Комисията до Европейския парламент, Съвета, Европейския икономически и социален комитет и Комитета на регионите „Нов план за действие относно кръговата икономика. За по-чиста и по-конкурентоспособна Европа“ (COM(2020) 98 final).
         
            (8)  Регламент (ЕО) № 1935/2004 на Европейския парламент и на Съвета от 27 октомври 2004 г. относно материалите и предметите, предназначени за контакт с храни, и за отмяна на Директиви 80/590/ЕИО и 89/109/ЕИО (ОВ L 338, 13.11.2004 г., стр. 4).
         
            (9)  Решение (ЕС) 2019/70 на Комисията от 11 януари 2019 г. за установяване на критерии за присъждане на екомаркировката на ЕС на графична хартия и критериите за присъждане на екомаркировката на ЕС на хартия и продукти тип тишу (ОВ L 15, 17.1.2019 г., стр. 27)
      
      
         
            ПРИЛОЖЕНИЕ
            
               Критерии за присъждане на екомаркировка на ЕС за печатни изделия, канцеларски материали от хартия и хартиени торбички
            
            РАМКА
            
               Цели на критериите
            
            Критериите за екомаркировка на ЕС имат за цел да осигурят най-добрите печатни изделия, канцеларски материали от хартия и хартиени торбички на пазара от гледна точка на екологичните им показатели. Те са съсредоточени върху основните въздействия върху околната среда от жизнения цикъл на тези изделия и стимулират аспектите на кръговата икономика.
            По-специално критериите имат за цел да насърчават изделия, които използват високо съдържание на устойчиви рециклирани влакна, свързани са с ниски емисии и могат да съдържат само ограничено количество опасни вещества.
            За целта критериите:
            
                        —
                     
                     
                        изискват хартиеният субстрат, включително картон, да е сертифициран с екомаркировка на ЕС;
                     
                  
                        —
                     
                     
                        определят строги ограничения за употребата на опасни вещества;
                     
                  
                        —
                     
                     
                        определят изисквания за гарантиране на възможност за рециклиране на изделията и добра система за управление на отпадъците, включително ограничения върху максималното количество хартиени отпадъци;
                     
                  
                        —
                     
                     
                        определят изисквания за емисиите, по-специално за намаляване на емисиите на летливи органични съединения (ЛОС), за да спомогнат за осигуряването на ползи за здравето на работниците и за намаляване на местното и регионалното замърсяване на въздуха;
                     
                  
                        —
                     
                     
                        определят изисквания за потреблението на енергия в производствения обект.
                     
                  Критериите за присъждане на екомаркировка на ЕС за „печатни изделия, канцеларски материали от хартия и хартиени торбички“ са следните:
            
                        1.
                     
                     
                        Субстрат;
                     
                  
                        2.
                     
                     
                        Ограничени вещества:
                     
                  
                        2.1.
                     
                     
                        Ограничения за веществата, пораждащи сериозно безпокойство (ВПСБ);
                     
                  
                        2.2.
                     
                     
                        Ограничения за вещества, класифицирани в съответствие с Регламент (ЕО) № 1272/2008 на Европейския парламент и на Съвета (1);
                     
                  
                        2.3.
                     
                     
                        Биоциди и биоцидни активни вещества;
                     
                  
                        2.4.
                     
                     
                        Почистващи средства;
                     
                  
                        2.5.
                     
                     
                        Алкилфенолетоксилати, халогенирани разтворители и фталати;
                     
                  
                        2.6.
                     
                     
                        Допълнителни ограничения, приложими за печатарски мастила, тонери и лакове;
                     
                  
                        2.7.
                     
                     
                        Оползотворяване на толуен от дълбок печат;
                     
                  
                        3.
                     
                     
                        Възможност за рециклиране:
                     
                  
                        3.1.
                     
                     
                        Възможност за отделяне на нехартиени части;
                     
                  
                        3.2.
                     
                     
                        Възможност за преработка до пулп;
                     
                  
                        3.3.
                     
                     
                        Възможност за отделяне на лепилата;
                     
                  
                        3.4.
                     
                     
                        Възможност за обезмастиляване;
                     
                  
                        4.
                     
                     
                        Емисии:
                     
                  
                        4.1.
                     
                     
                        Емисии във водата от отпечатване с дълбок печат;
                     
                  
                        4.2.
                     
                     
                        Емисии от инсталации, обхванати от Директива 2010/75/ЕС на Европейския парламент и на Съвета (2), или еквивалентни инсталации;
                     
                  
                        4.3.
                     
                     
                        Емисии на ЛОС от процеси на отпечатване, които не са обхванати от Директива 2010/75/ЕС на Европейския парламент и на Съвета;
                     
                  
                        5.
                     
                     
                        Отпадъци:
                     
                  
                        5.1.
                     
                     
                        Система за управление на отпадъците;
                     
                  
                        5.2.
                     
                     
                        Хартия за рециклиране от съоръжения за печат;
                     
                  
                        5.3.
                     
                     
                        Хартия за рециклиране от производствени обекти за канцеларски материали от хартия и хартиени торбички;
                     
                  
                        6.
                     
                     
                        Енергопотребление;
                     
                  
                        7.
                     
                     
                        Обучение;
                     
                  
                        8.
                     
                     
                        Годност за употреба;
                     
                  
                        9.
                     
                     
                        Информация върху изделието;
                     
                  
                        10.
                     
                     
                        Информация върху знака за екомаркировка на ЕС.
                     
                  Екологичните критерии обхващат производството на печатни изделия, канцеларски материали от хартия и хартиени торбички, включително съставни подпроцеси от производството на хартия на обектите и специалните производствени линии, където се отпечатват и/или преработват печатни изделия, канцеларски материали от хартия и хартиени торбички.Екологичните критерии не обхващат транспорта и опаковането.
            Всички операции по отпечатване или преработване, прилагани върху печатни изделия, канцеларски материали от хартия и хартиени торбички, изпълняват съответните изисквания. Частите на крайния продукт, които са отпечатани или преработени от подизпълнител, също отговарят на съответните изисквания. Заявлението включва списък на всички печатници и подизпълнители, участващи в производството на изделието, и географското им местоположение.
            Може да се подаде заявление за продуктова линия от специфичен тип, например лепена брошура от 2 до 30 страници. В този случай мострата, която представлява продуктовата линия, трябва да отговаря на критериите. Мострата трябва да бъде анализирана по отношение на всички използвани материали и химикали, вида хартия, максималния брой страници, максималния формат и всички възможни видове подвързване. Екомаркировката на ЕС може да се използва за всички последващи изделия, които отговарят на определените критерии за мострата.
            Промените в доставчиците, производствените обекти и производствените процеси, свързани с изделия, на които е присъдена екомаркировката на ЕС, се съобщават на компетентните органи, заедно с придружаваща информация, която позволява проверка на продължаващото съответствие с критериите. Заявлението се отнася за конкретното изделие, независимо дали видът изделие се произвежда периодично или ще бъде произведен само веднъж.
            
               Оценка и проверка:
               В рамките на всеки критерий са посочени съответните специални изисквания за оценка и проверка.
            
            
               Когато от заявителя се изисква да представи декларации, документация, анализи, доклади от изпитвания или друго доказателство, удостоверяващо съответствието с критериите, тези документи могат да произхождат от заявителя и/или от неговия доставчик или доставчици, и/или от техните доставчици, според случая.
            
            
               Компетентните органи отдават предпочитание на свидетелствата, които са издадени от органи, акредитирани съгласно съответния хармонизиран стандарт за лабораториите за изпитване и калибриране, както и на проверките от органи, които са акредитирани съгласно съответния хармонизиран стандарт за органи, сертифициращи продукти, технологични процеси и услуги.
            
            
               Когато е целесъобразно, могат да бъдат използвани методи на изпитване, различни от посочените за даден критерий, в случай че компетентният орган, разглеждащ заявлението, ги приеме за еквивалентни.
            
            
               Когато е целесъобразно, компетентните органи могат да изискат придружаваща документация и да извършват независими проверки или инспекции на място, с цел проверка на спазването на тези критерии.
            
            
               Промени на доставчиците и на производствените обекти, свързани с изделия, на които е присъдена екомаркировка, се съобщават на компетентните органи, заедно с придружаваща информация, която позволява проверка на продължаващото съответствие с критериите.
            
            
               Като предварително условие печатните изделия, канцеларските материали от хартия и хартиените торбички отговарят на всички приложими законови изисквания на държавата или държавите, в които съответното изделие се пуска на пазара. Заявителят трябва да декларира, че изделието удовлетворява това изискване.
            
            Прилагат се следните определения:
            
                        1)
                     
                     
                        „нанасяне на свързващи вещества (лепила)“ се отнася за преработени лепила, използвани в готови хартиени изделия (обикновено нанасяни като филм);
                     
                  
                        2)
                     
                     
                        „почистващи средства“ означава следното: а) течни химикали, използвани за измиване на печатни форми, както отделни (извън печатарската преса), така и интегрирани (в пресата) и печатни преси за отстраняване на печатарски мастила, хартиени частици и подобни; б) почистване за машини за дообработване и печатарски машини, например почистващи средства за отстраняване на остатъци от лепила и лакове; в) средства за почистване на засъхнало печатно мастило; не включват почистващи средства за почистване на други части на печатарската машина или за почистване на машини, различни от печатарски машини и машини за дообработване;
                     
                  
                        3)
                     
                     
                        „процес на преработка“ означава процес, чрез който даден материал се преработва в изделие от преработена хартия, включително понякога печатен процес (дейности по предпечатна, печатна и следпечатна обработка);
                     
                  
                        4)
                     
                     
                        „изделие от преработена хартия“ представлява хартия, картон или хартиени субстрати, напечатани или ненапечатани, обикновено използвани за предпазване, обработване или съхраняване на предмети или бележки, за които процесът на преработване представлява съществена част от производствения процес и които включват три основни продуктови категории: пликове, хартиени торбички и канцеларски материали от хартия;
                     
                  
                        5)
                     
                     
                        „флексопечат“ означава печатарска дейност, при която се използва носител на изображение от гумени или еластични фотополимери и при която печатните зони се намират над непечатните зони и се използват течни мастила, които изсъхват чрез изпаряване;
                     
                  
                        6)
                     
                     
                        „неорганизирани емисии“ означава всички изпускани във въздуха, почвата и водите емисии на летливи органични съединения, които не се съдържат в отпадъчни газове, както и съдържащите се в каквито и да е изделия разтворители, освен ако в част 2 от приложение VII към Директива 2010/75/ЕС не е посочено друго;
                     
                  
                        7)
                     
                     
                        „халогениран органичен разтворител“ означава органичен разтворител, който съдържа най-малко един атом бром, хлор, флуор или йод на молекула;
                     
                  
                        8)
                     
                     
                        „топъл ролен офсетов печат“ означава печатарска дейност, при която се използват роли (рулони) и носител на изображение и при която печатната и непечатна зона са разположени в една и съща равнина, като използването на рола означава, че материалът, който ще се печата, се подава в машината от рулон, а не на отделни листа;
                     
                  
                        9)
                     
                     
                        „ламиниране“ означава слепването на два или повече гъвкави материала за производство на ламинати;
                     
                  
                        10)
                     
                     
                        „хартия за рециклиране“ означава поток от хартиени отпадъци, генериран при производството на готовото изделие;
                     
                  
                        11)
                     
                     
                        „чувствителни на натиск залепващи покрития“ (PSA): означава лепила с все още подвижни молекули по повърхността им, които дори след фиксиране осигуряват достатъчна адхезия чрез притискане на залепващия филм (покритие) към повърхността за слепване;
                     
                  
                        12)
                     
                     
                        „дълбок печат за публикации“ означава дълбок печат, който се използва за отпечатване на хартия за списания, брошури, каталози или подобни изделия с помощта на мастило на основата на толуен;
                     
                  
                        13)
                     
                     
                        „репулпиране“ означава превръщане на хартия отново в пулп;
                     
                  
                        14)
                     
                     
                        „ротационен ситопечат“ означава печатарска дейност с подаване от рола, при която мастилото минава върху подлежащата на отпечатване зона чрез прокарването му през порест носител и зоната за отпечатване е отворена, а непечатната зона е запечатана и при която се използват течни мастила, които съхнат само чрез изпаряване;
                     
                  
                        15)
                     
                     
                        „дълбок печат“ означава печатарска дейност, при която се използва цилиндричен носител на изображението и при който печатната зона е под непечатната зона, с използване на течни мастила, които съхнат чрез изпаряване;
                     
                  
                        16)
                     
                     
                        „ОЛОВ“, означава общ летлив органичен въглерод, изразен като С (във въздуха);
                     
                  
                        17)
                     
                     
                        „подаване от рола“ означава, че подлежащият на печатане материал се подава на машината от рулон, а не на отделни листове;
                     
                  
                        18)
                     
                     
                        „лакиране“ означава дейност, при която върху гъвкав материал се нанася лак или слепващо покритие с цел по-късно слепване на опаковъчния материал;
                     
                  
                        19)
                     
                     
                        „летливо органично съединение“ (ЛОС) означава всяко органично съединение, както и фракцията от креозот, което при температура 293,15 K има парно налягане 0,01 kРа или повече, или притежава съответна летливост при конкретните условия на употреба;
                     
                  
               КРИТЕРИИ ЗА ЕКОМАРКИРОВКА НА ЕС
            
            
               Критерий 1 — Субстрат
            
            Хартиеният субстрат, включително картонът, използван в крайния продукт, носят екомаркировка на ЕС за „графична хартия“ в съответствие с приложение I към Решение (ЕС) 2019/70 на Комисията (3).
            
               Оценка и проверка:
               заявителят предоставя копие от валиден сертификат за екомаркировка на ЕС в съответствие с приложение I към Решение (ЕС) 2019/70 на Комисията за всеки хартиен субстрат, използван в печатните изделия, канцеларските материали от хартия или хартиените торбички с екомаркировка на ЕС.
            
            
               Заявителят предоставя описание на субстратите с екомаркировката на ЕС, включително търговските наименования и количествата използвана хартия. Списъкът включва също така наименованията на доставчиците на използваната хартия.
            
            
               Критерий 2 — Ограничени вещества
            
            Съответствието с всеки от подкритериите на критерий 2 се доказва чрез списък с всички съответни използвани химикали, предоставен от заявителя заедно с подходящата документация (информационен лист за безопасност и/или декларация от доставчика на химикалите). Най-малкото, всички производствени химикали, използвани от заявителя в съответните процеси на печат или преработка, трябва да бъдат проверени.
            2.1.   Ограничения за веществата, пораждащи сериозно безпокойство (ВПСБ)
            
            Всички входящи химикали, използвани в производствения процес от заявителя и всички доставени материали, които представляват част от крайния продукт, са обхванати от декларации от доставчиците, от които е видно, че не съдържат вещества, отговарящи на критериите, посочени в член 57 от Регламент (ЕО) № 1907/2006 на Европейския парламент и на Съвета (4), в концентрации над 0,10 тегл. %, и те са установени съгласно процедурата, описана в член 59 от същия регламент и включени в списъка с кандидат-вещества, пораждащи сериозно безпокойство. Не се предоставя дерогация от това изискване.
            
               Оценка и проверка:
               Заявителят представя декларация, че изделието е произведено, като са използвани доставени химикали или материали, които не съдържат ВПСБ в концентрации, надхвърлящи 0,10 тегл. %. Декларацията се придружава от информационни листове за безопасност на използваните производствени химикали или от съответните декларации от доставчиците на химикали или материали.
            
            
               Списъкът на веществата, идентифицирани като ВПСБ и включени в списъка с кандидат-вещества съгласно член 59 от Регламент (ЕО) № 1907/2006, е на разположение на следния адрес:
            
            
               
                  http://echa.europa.eu/chem_data/authorisation_process/candidate_list_table_en.asp.
               
            
            
               Справка със списъка се прави към датата на подаване на заявлението за екомаркировка на ЕС.
            
            2.2.   Ограничения за вещества, класифицирани в съответствие с Регламент (ЕО) № 1272/2008 на Европейския парламент и на Съвета (5)
            
            Освен ако не е предвидена дерогация в таблица 1, нито изделието, нито която и да е от съставните му части съдържат вещества или смеси в концентрации, надвишаващи 0,10 тегл. %, поставени в който и да е от следните класове или категории за опасност и свързаните с тях кодове на предупреждения за опасност в съответствие с Регламент (ЕО) № 1272/2008:
            
                        —
                     
                     
                        Опасности от група 1: Канцерогенни, мутагенни или токсични за репродукцията (CMR) от категории 1А или 1В: H340, H350, H350i, H360, H360F, H360D, H360FD, H360Fd, H360Df.
                     
                  
                        —
                     
                     
                        Опасности от група 2: CMR от категория 2: H341, H351, H361, H361f, H361d, H361fd, H362; токсичност за водните организми от категория 1: H400, H410; остра токсичност от категории 1 и 2: H300, H310, H330; токсичност при вдишване от категория 1: H304; специфична токсичност за определени органи (STOT) от категория 1: H370, H372; Кожен сенсибилизатор от категория 1: H317 (6).
                     
                  
                        —
                     
                     
                        Опасности от група 3: Токсичност за водните организми от категории 2, 3 и 4: H411, H412, H413; остра токсичност от категория 3: H301, H311, H331; STOT от категория 2: H371, H373.
                     
                  Употребата на вещества или смеси, които са химически модифицирани по време на производствения процес, така че съответната опасност, поради която веществото или сместа са били класифицирани по Регламент (ЕО) № 1272/2008 вече не е валидна, се освобождава от горното изискване.
            
               Таблица 1
            
            
               Дерогации от ограниченията за вещества, класифицирани в съответствие с Регламент (ЕО) № 1272/2008, и приложими условия
            
            
                        Тип вещество/смес
                     
                     
                        Приложимост
                     
                     
                        Дерогация от клас за опасност, категория и код на предупреждение за опасност
                     
                     
                        Дерогация условия
                     
                  
                        Минерални масла и дестилати
                     
                     
                        Печатни изделия, изработени с топлинно фиксиране, студено фиксиране или цифров печат
                     
                     
                        Опасност при вдишване, категория 1, H304
                     
                     
                        Заявителят доказва пред компетентния орган, че всички съответни инструкции, включени в информационния лист за безопасност, отнасящи се до безопасната работа и съхранение и подходящите механизми за контрол на експозицията и лична защита са въведени и декларира, че същите се спазват.
                     
                  
                        Никел
                     
                     
                        Метални съставки
                     
                     
                        Кожна сенсибилизация, категория 1, H317, канцерогенност, категория 2, H351, специфична токсичност за определени органи, многократна експозиция, категория 1, H372.
                     
                     
                        Заявителят трябва да предостави информация на потребителя относно използването на никел за галванотехника, нанасяне на покрития или легиращи елементи.
                     
                  
               Оценка и проверка:
               заявителят представя списък на всички съответни химикали, използвани в производствения процес, заедно със съответните информационни листове за безопасност или декларация на доставчика на химикалите, както и всички съответни декларации от доставчици на компоненти по изделия.
            
            Всички химикали, съдържащи вещества или смеси с ограничени класификации по Регламент (ЕО) № 1272/2008, трябва да бъдат подчертани. Приблизителната дозировка на химикала заедно с концентрацията на ограниченото вещество или смес в този химикал (както са предвидени в информационния лист за безопасност или декларацията на доставчика) и предполагаем коефициент на задържане 100 % се използват за оценяване на количеството на ограниченото вещество или смес, оставащи в крайното изделие.
            
               Тъй като множество съществуващи или потенциални изделия, за които се използват едни и същи производствени химикали, може да бъдат обхванати от един лиценз, изчислението трябва да се представи само за изделието с най-лоши характеристики, обхванато от лиценза за екомаркировка на ЕС (например изделието, за което е използвано най-много печатарско мастило).
            
            
               Основанията за евентуални отклонения от коефициент на задържане 100 % (напр. изпаряване на разтворителя) или за химично превръщане на дадено ограничено опасно вещество или смес трябва да се представят в писмен вид на компетентния орган.
            
            
               За всички ограничени вещества или смеси, надвишаващи 0,10 тегл. % от крайните печатни изделия, канцеларски материали от хартия или хартиени торбички, или от съответните части от тях, трябва да има съответната дерогация и да се представи доказателство за съответствие с всички относими условия за дерогация.
            
            2.3.   Биоциди и биоцидни активни вещества
            
            Печатните изделия, канцеларските материали от хартия и хартиените торбички не се обработват с каквито и да било биоциди, включително тези от тип 7 (консерванти за филми (покрития)) и от тип 9 (консерванти за влакна, кожа, гума и полимеризирани материали).
            Допускат се само консерванти за продукти в затворени съдове (т.е. биоциди от тип 6: консерванти за продукти по време на съхранение), налични в печатарски мастила, лакове, политури и други рецептури, използвани в производствените процеси, и консерванти, използвани за системи за течно охлаждане и обработка (т.е. биоциди от тип 11), единствено ако:
            
                        —
                     
                     
                        са одобрени с Регламент (ЕС) № 528/2012 на Европейския парламент и на Съвета (7) за употреба на продуктов тип 6 или продуктов тип 11, според случая, или
                     
                  
                        —
                     
                     
                        са в процес на разглеждане до вземането на решение по Регламент (ЕС) № 528/2012 за употреба на продуктов тип 6 или продуктов тип 11, според случая.
                     
                  Ако за някое биоцидно активно вещество, отговарящо на горните условия, бъде определен код на предупреждение за опасност H410 или H411 (опасни за водната среда, хронична опасност, категория 1 или 2), неговата употреба се допуска само ако потенциалът за биологично натрупване (log Pow коефициент на разделяне октанол-вода) е < 3,0, или ако коефициентът на биоконцентрация (BCF) е ≤ 100.
            
               Оценка и проверка:
               заявителят декларира кои биоциди са използвани в производствения процес, декларира естеството на употребата на биоцида (т.е. продуктов тип 6 или 11) и предоставя копия от информационните листове за безопасност и съответните декларации или протоколи от изпитвания на производителя на биоцидите.
            
            2.4.   Почистващи средства
            
            Почистващите средства, използвани за рутинни почистващи операции в процесите или подпроцесите на отпечатване:
            
                        —
                     
                     
                        не съдържат разтворители с пламна температура < 60°C в концентрации > 0,10 тегл. %;
                     
                  
                        —
                     
                     
                        не съдържат бензен в концентрации над 0,10 тегл. %;
                     
                  
                        —
                     
                     
                        не съдържат толуен или ксилен в концентрации над 1,0 тегл. %;
                     
                  
                        —
                     
                     
                        не съдържат ароматни въглеводороди (≥ C9) в концентрации > 0,10 тегл. %;
                     
                  
                        —
                     
                     
                        не съдържат никакви съставки на основата на халогенирани въглеводороди, терпени, n-хексан, нонилфеноли, N-метил-2-пиролидон или 2-бутоксиетанол в концентрации > 0,10 тегл. %.
                     
                  Тези ограничения не се прилагат за почистващи средства, използвани в специални рецептури, които се използват само в редки случаи, например препарати за отстраняване на изсъхнало мастило или препарати за дълбоко почистване на офсетовите платна.
            Ограничението за толуен не се отнася за почистващи средства, използвани при процесите на дълбок печат.
            
               Оценка и проверка:
               заявителят декларира различните почистващи средства, които се използват, и дали те се използват за рутинни процедури за почистване или за специални процедури като отстраняване на изсъхнало мастило или дълбоко почистване на офсетовите платна. За всяко използвано миещо средство се представя информационен лист за безопасност. За обичайно използваните почистващи средства информационните листове за безопасност са придружени с декларация на доставчика на миещото средство за съответствие със относимите ограничения, изброени по-горе.
            
            2.5.   Алкилфенолетоксилати, халогенирани разтворители и фталати
            
            Следните вещества или препарати не се добавят в концентрации, надвишаващи 0,10 тегл. % към мастила, багрила, тонери, лепила или почистващи средства, използвани в процеса или свързаните с него подпроцеси на отпечатване за производството на печатни изделия, канцеларски материали от хартия или хартиени торбички:
            
                        —
                     
                     
                        алкилфенолетоксилати и техни производни, които могат да произвеждат алкилфеноли чрез разграждане.
                     
                  
                        —
                     
                     
                        халогенирани разтворители, които към момента на подаване на заявление са класифицирани в някой от посочените в точка 2.2 класове на опасност.
                     
                  
                        —
                     
                     
                        фталати, за които към момента на подаване на заявлението са определени класове на опасност за токсичност за репродукцията (категория 1A, 1В или 2) и един или повече от следните свързани с тях кодове на предупреждения за опасност: H360F, H360D, H360FD, H360Fd, H360Df, H361, H361f, H361d, H361fd или H362 в съответствие с Регламент (ЕО) № 1272/2008.
                     
                  
               Оценка и проверка:
               заявителят представя информационни листове за безопасност и декларации от своите доставчици на химикали, доказващи, че алкилфенолетоксилатите или другите алкифенолни производни, халогенирани разтворители или съответните фталати не са налични в тези химикали в количества, надвишаващи 0,10 тегл. %.
            
            2.6.   Допълнителни ограничения, приложими за печатарски мастила, тонери и лакове
            
            
                        
                           Забележка
                        
                     
                     
                        :
                     
                     
                        за целите на този критерий и освен ако не е посочено друго, ограниченията се състоят в отсъствието на опасното вещество или смес в концентрации, надвишаващи 0,10 тегл. % в мастилото, тонера или лака.
                     
                  Следните ограничения се отнасят за всички вещества или смеси, използвани за печатарски мастила, тонери и лакове, които се употребяват в процесите или подпроцесите на отпечатване за производството на печатни изделия, канцеларски материали от хартия или хартиени торбички:
            
                        —
                     
                     
                        не се използват никакви вещества или смеси с определени класове на опасност за токсичност за репродукцията (категория 1A, 1В или 2) и един или повече от следните свързани с тях кодове на предупреждения за опасност: H340, H350, H350i, H360, H360F, H360D, H360FD, H360Fd, H360Df;
                     
                  
                        —
                     
                     
                        не се използват никакви вещества или смеси с определени класове на опасност за остра токсичност (при поглъщане, контакт с кожата, вдишване) (категория 1 или 2) и един или повече от следните свързани с тях кодове на предупреждения за опасност: H300, H310, H330;
                     
                  
                        —
                     
                     
                        не се използват никакви вещества или смеси с определени класове на опасност за остра токсичност (при поглъщане, контакт с кожата) (категория 3) и един или повече от следните свързани с тях кодове на предупреждения за опасност: H301, H311;
                     
                  
                        —
                     
                     
                        не се използват никакви вещества или смеси с определени класове на опасност за специфична токсичност за определени органи (еднократна или многократна експозиция) (категория 1) и един или повече от следните кодове на предупреждения за опасност: H370, H372;
                     
                  
                        —
                     
                     
                        не се допускат пигменти или добавки на базата на антимон, арсен, кадмий, хром (VI), олово, живак, селен, кобалт или каквито и да било техни съединения, допустими са само следи от тези метали до 0,010 тегл. % като примеси.
                     
                  
                        —
                     
                     
                        не се използват азобагрила, които в резултат на редукционно разкъсване на една или повече азогрупи могат да освободят един или повече от ароматните амини, изброени в допълнение 8 на вписване 43 от приложение XVII към Регламент (ЕО) № 1907/2006 (вж. примерния списък в допълнение I към същото приложение);
                     
                  
                        —
                     
                     
                        не се използват следните разтворители: 2-метоксиетанол, 2-етоксиетанол, 2-метоксиетилов ацетат, 2-етоксиетилов ацетат, 2-нитропропан и метанол;
                     
                  
                        —
                     
                     
                        не се използват следните пластификатори: хлорсъдържащи нафталени, хлорсъдържащи парафини, монокрезилов фосфат, трикрезилов фосфат и монокрезилдифенилов фосфат;
                     
                  
                        —
                     
                     
                        диаминостилбен и неговите производни 2,4-диметил-6-трет-бутилфенол, 4,4’-бис (диметиламино)бензофенон (михлеров кетон) и хексахлороциклохексан.
                     
                  
               Оценка и проверка:
               заявителят представя списък на всички печатарски мастила и свързани с тях продукти, използвани в производството на печатни изделия, канцеларски материали от хартия и хартиени торбички с екомаркировката на ЕС, придружени от информационен лист за безопасност и декларация за съответствие с този критерий за всяко печатарско мастило, тонер и лак на доставчика/производителя на всеки от тези продукти.
            
            2.7.   Оползотворяване на толуен от дълбок печат
            
            Всички процеси на печатане с дълбок печат за производството на печатни изделия, канцеларски материали от хартия и хартиени торбички с екомаркировката на ЕС трябва да имат въведена система за оползотворяване на разтворителя и да могат да покажат ефективност на оползотворяването на толуол най-малко 97 %.
            
               Оценка и проверка:
               заявителят представя декларация за съответствие с този критерий, придружена от описание на системата за оползотворяване на разтворителя и масов баланс на толуена, който показва оползотворяване от най-малко 97 % през последната приключила календарна година. В случай на ново или възстановено производствено предприятие изчисленията обхващат най-малко три месеца от експлоатацията на предприятието, представителна за целите на изчислението.
            
            
               Критерий 3 — Възможност за рециклиране
            
            3.1.   Възможност за отделяне на нехартиени части
            
            Нехартиените части на канцеларските материали от хартия, например метални ленти или пластмасови капаци, са лесно отстраними, за да се гарантира, че тези компоненти няма да попречат на процеса на рециклиране. Малките нехартиени елементи като скоби за телбод или прозорци за адрес върху пликовете са освободени от това изискване.
            
               Оценка и проверка:
               заявителят представя декларация за съответствие с този критерий, придружена от поне един от следните документи: декларация, издадена от производител или проектант на изделие, дружество, събиращо хартия, дружество за рециклиране или еквивалентна организация. Декларацията се придружава от списък на нехартиените материали, използвани в дадено изделие.
            
            3.2.   Репулпиране
            
            Изделието трябва да е подходящо за репулпиране.
            Не се използват средства за придаване на по-голяма здравина във влажно състояние, освен за хартиени торбички и амбалажна хартия, където такива могат да се използват само ако бъде доказана способността на изделието да бъде репулпирано.
            Ламинирането, включително с полиетен и/или полипропилен, се използва само за увеличаване на трайността на изделия с експлоатационен срок от най-малко 1 година. Това включва книги, класьори, папки, тетрадки, календари, бележници и дневници. В списания, хартиени торбички или амбалажна хартия не се използва ламиниране. В нито едно изделие не се използва двойно ламиниране.
            
               Оценка и проверка:
               заявителят представя декларация за съответствие с критерия, подкрепена с посочените по-долу документи.
            
            
               Заявителят декларира, че в печатните изделия и канцеларските материали от хартия не използва средства за придаване на по-голяма здравина във влажно състояние.
            
            
               За хартиени торбички и амбалажна хартия заявителят представя декларация, че не използва средства за придаване на по-голяма здравина във влажно състояние. В противен случай заявителят доказва способността за репулпиране на изделието чрез резултатите от протокола от изпитване съгласно метода на PTS „PTS-RH 021“, системата за оценка ATICELCA 501 или еквивалентни стандартни методи, приети от компетентния орган като предоставящи данни с равностойно научно качество.
            
            
               Заявителят представя декларация, че не употребява ламиниране за вестници, списания, хартиени торбички, амбалажна хартия или канцеларски материали от хартия. В противен случай като доказателство за възможност за репулпиране заявителят представя резултата от протокол от изпитване съгласно метода на PTS „PTS-RH 021“, системата за оценка ATICELCA 501 или еквивалентни стандартни методи, приети от компетентния орган.
            
            
               За ламинирани изделия заявителят представя декларация, че не е използвал двойно ламиниране.
            
            
               Когато част от изделието от преработена хартия се отделя лесно (напр. метална лента във висяща папка, вложка в списание или пластмасов капак, или обложка на учебна тетрадка за многократна употреба), изпитването за възможност за репулпиране може да се извърши без този компонент.
            
            3.3.   Възможност за отделяне на лепилата
            
            Този критерий се отнася за печатни изделия, канцеларски материали от хартия и хартиени торбички.
            Залепващи се етикети, които представляват 0,50 тегл. % или повече от крайното изделие, доказват съответствието с това изискване. Незалепващите се етикети са освободени от задължението да отговарят на критериите.
            Освен ако не е посочено друго, лепилата могат да се използват само ако възможността да се отстраняват може да се докаже с резултат от най-малко 71 по сравнителната таблица на EPRC за отделяне на лепилата.
            Чувствителни на натиск залепващи покрития се използват само ако възможността за отстраняването им може да се докаже най-малкото с положителен резултат съгласно сравнителната таблица на EPRC за отделяне на лепилата.
            Лепилата на водна основа са освободени от изпълнението на това изискване.
            
               Оценка и проверка:
               заявителят представя декларация за съответствие със сравнителната таблица за отделяне на лепилата съгласно указанията на Европейския съвет по рециклирането на хартия (EPRC). Декларацията се придружава от резултати от изпитвания за отстраняването на лепила по метод 12 на INGEDE или еквивалентни стандартни методи, приети от компетентния орган като предоставящи данни с равностойно научно качество.
            
            
               За лепила на водна основа производителят на лепилото представя декларация, че лепилото е на водна основа. Информационният лист за безопасност на лепилата се приема като доказателство за съответствие само ако указва, че използваното в изделието лепило е на водна основа.
            
            
               Нанесените лепила, изброени в приложението към „Оценяване на способността за рециклиране на печатни изделия, сравнителна таблица за отстранимост на нанесените лепила“, се считат за отговарящи на изискването.
            
            3.4.   Възможност за обезмастиляване
            
            Този критерий се отнася за печатните изделия и пликовете за писма от бяла хартия.
            Способността за обезмастиляване се доказва.
            Печатното изделие се счита за съответстващо на изискването, ако всички анализирани индивидуални параметри имат положителна оценка, а окончателната оценка е поне 51 по сравнителната таблица на EPRC за обезмастиляване или еквивалентна система за оценка. Пликовете се освобождават от изискването за изпитване на способността за обезмастиляване.
            При пликове вътрешният печат се използва единствено от съображения за поверителност и при пликове от хартия с грамаж под 135 g/m2 или с ниво на непрозрачност под 98 %. Вътрешната напечатана повъхрност е по-малко от 80 % от общата вътрешна повърхност минус площта на залепване и се печата с по-светли нюанси.
            
               Оценка и проверка:
               заявителят или производителят на мастилото представя декларация за съответствие с показателите за обезмастиляване съгласно указанията на Европейския съвет по рециклирането на хартия (EPRC). Декларацията се придружава от резултати от изпитвания за обезмастиляване по метод 11 на INGEDE или еквивалентни стандартни методи, приети от компетентния орган като предоставящи данни с равностойно научно качество.
            
            
               За пликове заявителят представя декларация за съответствие с изискването, придружена от спецификациите за теглото/m2 на използваната хартия съгласно UNE-EN ISO 536 или на непрозрачността по ISO 2471, цвят на печатарското мастило и % покритие на вътрешната текстура с печат, ако има такава.
            
            
               Технологиите за отпечатване и комбинациите от материали, изброени в приложението към „Оценка на възможността за рециклиране на печатни изделия, показатели за обезмастиляване“ се считат за съответстващи с изискванията.
            
            
               Изпитването на печатни технологии или мастила трябва да се извършва върху типовете хартия, използвани в изделието.
               Сертификатът от изпитването може да се използва за печат със същото мастило върху същия тип субстрат, ако покритието с мастило е по-малко или равно на това на изпитваното изделие.
            
            
               Критерий 4 — Емисии
            
            4.1.   Емисии във водата от отпечатване с дълбок печат
            
            Специфичното количество Cr и Cu в точката на заустване не трябва да надвишава съответно 20 mg/m2 и 200 mg/m2 от повърхността на печатащия цилиндър, използван в пресата.
            
               Оценка и проверка:
               изхвърлянето на Cr и Cu се проверява при печатниците за дълбок печат след пречистването и непосредствено преди изпускането на водата. Представителна съставна проба от изхвърлянето на Cr и Cu се взема най-малко на всеки 3 месеца. Поне веднъж годишно акредитирана лаборатория извършва аналитичен тест, за да определи съдържанието на Cr и Cu от съставната проба съгласно EN ISO 11885 или еквивалентни стандартни методи, които са приети от компетентния орган като предоставящи данни с равностойно научно качество.
            
            
               Съответствието с този критерий се оценява чрез разделяне на съдържанието на Cr и Cu, както е определено от годишното аналитично изпитване, на повърхността на цилиндъра, използвана в пресата по време на отпечатването. Повърхността на цилиндъра, използвана в пресата при отпечатване, се изчислява, като се умножи площта на цилиндъра (= 2πrL, където r е радиусът, а L — дължината на цилиндъра) по броя на печатните изделия през годината (= броя на различните заявки за печат).
            
            4.2.   Емисии от инсталации, обхванати от Директива 2010/75/ЕС на Европейския парламент и на Съвета (8)
               , или еквивалентни инсталации
            
            Следните изисквания се прилагат за процесите на печат, обхванати от приложения I и VII към Директива 2010/75/ЕС или еквивалентни процеси на печат извън ЕС, които отговарят на спецификациите от приложения I и VII към Директива 2010/75/ЕС.
            4.2 а)   Емисии на летливи органични съединения (ЛОС) и Cr(VI) от дълбок печат за публикации
            
            Неорганизираните емисии на ЛОС, изчислени чрез масовия баланс на разтворителя, следва да бъдат по-малки или равни на 2,0 % от вложените разтворители, а ОЛОВ (9) в отпадъчните газове са по-ниски или равни на 16,0 mg C/Nm3.
            Емисиите на Cr(VI) във въздуха не трябва да надвишават 15,0 mg на тон хартия. Инсталира се пречиствателно оборудване за намаляване на емисиите във въздуха.
            4.2 б)   Емисии на летливи органични съединения (ЛОС) от топъл ролен офсетов печат
            
            Общите емисии на ЛОС, изчислени чрез масовия баланс на разтворителя, следва да бъдат по-ниски или равни на 0,03 kg ЛОС на kg вложено мастило; като алтернатива неорганизираните емисии на ЛОС, изчислени чрез масовия баланс на разтворителя, следва да бъдат по-малки или равни на 8 % от вложените разтворители, а емисиите на ОЛОВ в отпадъчните газове следва да бъдат по-ниски или равни на 12,0 mg C/Nm3.
            4.2 в)   Емисии на ЛОС от флексографски печат и дълбок печат
            
            Общите емисии на ЛОС, изчислени чрез масовия баланс на разтворителя, следва да бъдат по-ниски или равни на 0,24 kg ЛОС на kg вложено мастило; като алтернатива неорганизираните емисии на ЛОС, изчислени чрез масовия баланс на разтворителя, следва да бъдат по-ниски или равни на 9,6 % от вложените разтворители, а емисиите на ОЛОВ в отпадъчните газове следва да бъдат по-ниски или равни на 16,0 mg C/Nm3.
            
               Оценка и проверка:
               Заявителят представя подробни изчисления и данни от изпитвания, показващи съответствие с този критерий, заедно със съответната придружаваща документация.
            
            
               За общите или неорганизираните емисии на ЛОС, според случая, изчисляването на масовия баланс на разтворителя се основава на производството за 12 месеца на експлоатация. Масовият баланс на разтворителя е в съответствие с определението, съдържащо се в част 7, точка 2 от приложение VII към Директива 2010/75/ЕС. В случай на ново или възстановено производствено предприятие изчисленията обхващат най-малко три месеца от експлоатацията на предприятието, представителна за целите на изчислението.
            
            
               Заявителят или доставчикът на химикалите представя декларация за съдържанието на ЛОС в мастила, почистващи средства, овлажняващи разтвори или други съответни химични продукти.
            
            
               Масовият баланс на разтворителите се изчислява на годишна основа. Отговорен служител изготвя писмена оценка. При поискване оценката се предоставя на компетентния орган.
            
            
               За целите на мониторинга на общите емисии на ОЛОВ във въздуха чрез отпадъчните газове, всеки комин с дебит на ОЛОВ под 10 kg C/h следва да се наблюдава поне веднъж годишно съгласно EN 12619 или еквивалентен стандарт. В случай на дебит на ОЛОВ по-малък от 0,1 kg C/h (като средна годишна стойност) или в случай на непрекъснат и стабилен дебит на ОЛОВ по-малък от 0,3 kg C/h, честотата на мониторинг може да бъде намалена до веднъж на всеки три години или наблюдението може да бъде заменено с изчисление, при условие че то гарантира предоставянето на данни с равностойно научно качество.
            
            
               За всеки комин с дебит на ОЛОВ, по-голям или равен на 10 kg C/h мониторингът е непрекъснат съгласно EN 15267-1, EN 15267-2, EN 15267-3 и EN 14181. За непрекъснато измерване данните представляват средните дневни стойности за период от един ден въз основа на валидни часови или половинчасови средни стойности.
            
            
               Унищожаването на ЛОС в системата за намаляване на емисиите (напр. термично окисление, адсорбция в активен въглен) се определя с честота от най-малко веднъж на три години чрез комбинирани измервания на концентрацията на ЛОС в неразредените и чистите газове.
            
            
               Данните от измерванията на отпадъчния газ се регистрират и предоставят при поискване от страна на компетентния орган.
            
            
               Заявителят представя описание на съществуващата система, придружено от документация във връзка с контрола и мониторинга на емисиите на Cr(VI). Документацията трябва да включва резултатите от изпитванията, свързани с намаляването на емисиите на Cr(VI) във въздуха.
            
            4.3.   Емисии на ЛОС от процеси на отпечатване, които не са обхванати от Директива 2010/75/ЕС на Европейския парламент и на Съвета
            
            Следните изисквания се прилагат за процесите на печат, които не са обхванати от приложение I или приложение VII, част 2 към Директива 2010/75/ЕС или за еквивалентни процеси на печат извън ЕС, които не отговарят на спецификациите от приложения I и VII към Директива 2010/75/ЕС.
            Общите емисии на ЛОС, изчислени чрез масовия баланс на разтворителя, са по-ниски или равни на:
            
                        —
                     
                     
                        4,5 kg ЛОС/тон хартия за офсетов печат с подаване на листове;
                     
                  
                        —
                     
                     
                        1,0 kg ЛОС/тон хартия за цифров печат;
                     
                  
                        —
                     
                     
                        2,0 kg ЛОС/тон хартия за топъл ролен офсетов печат;
                     
                  
                        —
                     
                     
                        2,5 kg ЛОС/тон хартия за студен ролен офсетов печат;
                     
                  
                        —
                     
                     
                        3,0 kg ЛОС/тон хартия за други видове дълбок печат, флексографски печат, ротационен ситопечат, ламиниране или лакиране.
                     
                  Като алтернатива, когато се прилага пречистване на отпадъчния газ, неорганизираните емисии на ЛОС, изчислени чрез масовия баланс на разтворителя, следва да бъдат по-малки или равни на 10 % от вложените разтворители, а емисиите на ОЛОВ в отпадъчните газове следва да бъдат по-ниски или равни на 20 mg C/Nm3.
            Летливите разтворители от процеса на сушене на топлия офсетов печат, дълбокия печат и флексографския печат се управляват чрез оползотворяване на разтворители, термична обработка или друга еквивалентна система, т.е. замяна с използване на мастила на водна основа.
            
               Оценка и проверка:
               заявителят представя описание на въведената система, придружено от документация и резултати от изпитвания, свързани с контрола и мониторинга на емисиите във въздуха.
            
            
               За общите или неорганизираните емисии на ЛОС, според случая, изчисляването на масовия баланс на разтворителя се основава на производството за 12 месеца на експлоатация. Масовият баланс на разтворителя е в съответствие с определението, съдържащо се в част 7, точка 2 от приложение VII към Директива 2010/75/ЕС. За разпределението на емисиите на ЛОС върху масата хартия се изчисляват всички печатни повърхности. В случай на ново или възстановено производствено предприятие изчисленията обхващат най-малко три месеца от експлоатацията на предприятието, представителна за целите на изчислението.
            
            
               За целите на мониторинга на общите емисии на ОЛОВ във въздуха чрез отпадъчните газове, всеки комин с дебит на ОЛОВ под 10 kg C/h следва да се наблюдава поне веднъж годишно съгласно EN 12619 или еквивалентен стандарт. В случай на дебит на ОЛОВ по-малък от 0,1 kg C/h (като средна годишна стойност) или в случай на непрекъснат и стабилен дебит на ОЛОВ по-малък от 0,3 kg C/h, честотата на мониторинг може да бъде намалена до веднъж на всеки три години или наблюдението може да бъде заменено с изчисление, при условие че то гарантира предоставянето на данни с равностойно научно качество.
            
            
               Заявителят или доставчикът на химикалите представя декларация за съдържанието на ЛОС в мастилата, почистващите средства, овлажняващите разтвори или други съответни химични продукти.
            
            
               Критерий 5 — Отпадъци
            
            5.1.   Система за управление на отпадъците
            
            Съоръжението, в което се произвежда изделието, има въведена система за манипулиране на отпадъците, която обхваща и документира мерките, предприети за намаляване на количеството твърди и течни отпадъци, включително отпадъчна хартия, мастилени отпадъци, отпадъци от разтворени почистващи вещества и овлажняващи разтвори, както са определени от местните или националните органи.
            Системата за управление на отпадъците е документирана или обяснена и включва информация най-малко относно следните процедури:
            
                        —
                     
                     
                        манипулиране, събиране, разделяне и използване на рециклируеми материали от потока от отпадъци;
                     
                  
                        —
                     
                     
                        възстановяване на материали за друг вид употреба, като например изгаряне с цел получаване на пара за производствения процес или отопление, или за селскостопански нужди;
                     
                  
                        —
                     
                     
                        манипулиране, събиране, разделяне и обезвреждане на опасни отпадъци, както е определено от съответните местни и национални регулаторни органи;
                     
                  
                        —
                     
                     
                        цели за непрекъснатото подобряване, свързани с намаляването на генерирането на отпадъци и увеличаването на равнището на повторно използване и рециклиране.
                     
                  
               Оценка и проверка:
               Заявителят представя декларация за съответствие с този критерий заедно с описание на процедурите за управление на отпадъци. Заявителят представя план за управление на отпадъците за всеки от съответните обекти. Когато управлението на отпадъците се възлага на външен изпълнител, подизпълнителят също представя декларация за съответствие с този критерий.
            
            
               Заявителите, регистрирани по Схемата на Общността за управление по околна среда и одит (EMAS) и/или сертифицирани по ISO 14001, се считат за изпълнили този критерий, ако:
            
            
                        1)
                     
                     
                        
                           включването на управлението на отпадъците в производствените обекти е документирано в екологичната декларация по EMAS на предприятието, или
                        
                     
                  
                        2)
                     
                     
                        
                           включването на управлението на отпадъците е адекватно разгледано при сертифицирането по ISO 14001 за производствените обекти.
                        
                     
                  5.2.   Хартия за рециклиране от съоръжения за печат
            
            Този критерий се отнася за печатните изделия. Количеството отпадъчна хартия „X“ не трябва да превишава стойностите, посочени в следната таблица
            
                        Метод на отпечатване
                     
                     
                        Максимално отпадъчна хартия (%)
                     
                  
                        Листов офсетов печат
                     
                     
                        23
                     
                  
                        Студен печат, вестници
                     
                     
                        10
                     
                  
                        Студен печат, формуляри
                     
                     
                        18
                     
                  
                        Студен ротационен ситопечат (освен вестници)
                     
                     
                        19
                     
                  
                        Топъл ротационен ситопечат
                     
                     
                        21
                     
                  
                        Дълбок печат
                     
                     
                        15
                     
                  
                        Флексографски печат
                     
                     
                        17
                     
                  
                        Цифров печат
                     
                     
                        10
                     
                  
                        Ситопечат
                     
                     
                        23
                     
                  Където:
            X = тонове отпадъчна хартия годишно, произведена по време на отпечатването (включително процесите на дообработване) на печатното изделие с екомаркировка, разделено на тоновете хартия годишно, закупени и използвани за производството на печатно изделие с екомаркировка.
            Когато печатницата извършва процеси на дообработване от името на друга печатница, количеството отпадъчна хартия, произвеждано в тези процеси не се включва в изчисляването на Х.
            Когато процесите на дообработване се възлагат на друго предприятие в качеството му на външен изпълнител, количеството отпадъчна хартия в резултат от възложената работа на външния изпълнител се изчислява и декларира в изчисляването на Х.
            
               Оценка и проверка:
               Заявителят представя описание на изчисляването на количеството на отпадъчната хартия заедно с декларация от изпълнителя, който събира отпадъчната хартия от печатницата. Предоставят се условията, при които е възложено външното изпълнение, както и изчисленията от външния изпълнител на количеството на отпадъчната хартия, генерирана в процесите на дообработване.
            
            
               Периодът за целите на изчисленията се основава на производството в продължение на 12 месеца. В случай на ново или възстановено производствено предприятие измерванията обхващат най-малко 45 последователни дни след постигането на стабилна работа на предприятието.
            
            
               Ако изчисляването на годишния тонаж на отпадъчната хартия, генерирана при производството на печатното изделие с екомаркировка не е технически осъществимо, заявителят може да представи изчисления относно общото количество хартия за рециклиране, генерирана годишно в печатницата.
            
            5.3.   Хартия за рециклиране от производствени обекти за канцеларски материали от хартия и хартиени торбички
            
            Този критерий се отнася за канцеларски материали от хартия и хартиени торбички. Количеството отпадъчна хартия „X“ не превишава:
            
                        —
                     
                     
                        19 % за пликове;
                     
                  
                        —
                     
                     
                        15 % за канцеларски материали за писане с изключение на дневници;
                     
                  
                        —
                     
                     
                        20 % за дневници и канцеларски материали за картотекиране, напечатани едностранно;
                     
                  
                        —
                     
                     
                        30 % за канцеларски материали за картотекиране, напечатани двустранно;
                     
                  
                        —
                     
                     
                        11 % за хартиени торбички и амбалажна хартия;
                     
                  където
            X = тона отпадъчна хартия годишно, генерирани при производството на канцеларски материали от хартия и хартиени торбички с екомаркировка (включително процеси за дообработване), разделени на тоновете хартия годишно, закупени и използвани за производството на канцеларски материали от хартия и хартиени торбички с екомаркировка.
            Когато печатницата извършва процеси на дообработване от името на друга печатница, количеството отпадъчна хартия, произвеждано в тези процеси не се включва в изчисляването на Х.
            Когато процесите на дообработване се възлагат на друго предприятие в качеството му на външен изпълнител, количеството отпадъчна хартия в резултат от възложената работа на външния изпълнител се изчислява и декларира в изчисляването на Х.
            
               Оценка и проверка:
               Заявителят представя описание на изчисляването на количеството на отпадъчната хартия заедно с декларация от изпълнителя, който събира отпадъчната хартия от печатницата. Предоставят се условията, при които е възложено външното изпълнение, както и изчисленията от външния изпълнител на количеството на отпадъчната хартия, генерирана в процесите на дообработване.
            
            
               Периодът за целите на изчисленията се основава на производството в продължение на 12 месеца. В случай на ново или възстановено производствено предприятие измерванията обхващат най-малко 45 последователни дни след постигането на стабилна работа на предприятието.
            
            
               Ако изчисляването на годишния тонаж на отпадъчната хартия, генерирана при производството на канцеларските материали от хартия и хартиените торбички с екомаркировка не е технически осъществимо, заявителят може да представи изчисления относно общото количество хартия за рециклиране, генерирана годишно в завода.
            
            
               Критерий 6 — Енергопотребление
            
            Обектът, където се произвежда изделието с екомаркировката на ЕС, има изградена система за енергийно управление, в която са обхванати всички потребяващи електроенергия устройства (включително машини, осветление, климатични инсталации, охлаждане). Системата за енергийно управление включва мерки за подобряване на енергийната ефективност и включва информация най-малко относно следните процедури:
            
                        —
                     
                     
                        изготвяне и изпълнение на план за събиране на данни за енергията, за да се установят ключовите енергийни данни;
                     
                  
                        —
                     
                     
                        анализ на потреблението на енергия, който включва списък на потребяващи енергия системи, технологични процеси и съоръжения;
                     
                  
                        —
                     
                     
                        определяне на мерки за по-ефективно използване на енергията;
                     
                  
                        —
                     
                     
                        цели и задачи за непрекъснато подобряване, свързани с намаляването на потреблението на енергия.
                     
                  
               Оценка и проверка:
               Заявителят представя декларация за съответствие на производствения обект, придружена с описание на системата за енергийно управление.
            
            Заявителят, сертифициран в съответствие с ISO 50001, EN 16247 или еквивалентен стандарт/схема, се счита за изпълнил това изискване.
            
               Заявителят, регистриран по EMAS, се счита за изпълнил настоящото изискване, ако включването на енергийното управление в обхвата на EMAS за производствения обект е документирано в екологичната декларация по EMAS.
            
            
               Заявителят, сертифициран по ISO 14001, се счита за изпълнил този критерий, ако включването на плана за енергийно управление е достатъчно добре отразено в сертифицирането по ISO 14001 за производствения обект.
            
            
               Целите и задачите за непрекъснато подобряване, свързани с намаляването на потреблението на енергия, се изпълняват ежегодно. Отговорен служител изготвя писмена оценка. При поискване оценката се предоставя на компетентния орган.
            
            
               Критерий 7 — Обучение
            
            На всички съответни членове на личния състав, които участват в ежедневната работа на производствения обект, се осигуряват познанията, необходими за гарантиране на съответствието с изискванията за екомаркировка, и тези познания се подобряват непрекъснато.
            
               Оценка и проверка:
               Заявителят представя декларация за съответствие с този критерий и данни за програмата за обучение с нейното съдържание, той посочва кои членове на личния състав какво обучение са преминали и кога е било това. Заявителят също така предоставя на компетентния орган образец от материали за обучение.
            
            
               Критерий 8 — Годност за употреба
            
            Изделието трябва да е подходящо за своето предназначение.
            
               Оценка и проверка:
               Заявителят представя декларация за съответствие с този критерий, придружена от поне един от следните документи:
            
            
                        —
                     
                     
                        
                           Писмо/документ/декларации от клиенти за конкретно изделие в уверение на това, че то е удовлетворило техните спецификации и изпълнява добре своето предназначение;
                        
                     
                  
                        —
                     
                     
                        
                           подробно описание на процедурата за разглеждане на жалби на потребителите;
                        
                     
                  
                        —
                     
                     
                        
                           документация, доказваща сертифицирането на качеството съгласно стандарт ISO 9001 или еквивалентен стандарт;
                        
                     
                  
                        —
                     
                     
                        документация, доказваща качеството на хартията съгласно стандарт EN ISO/IEC 17050—1, който съдържа общи критерии за декларацията на доставчика за съответствие със стандартите.
                     
                  
               Критерий 9 — Информация върху продукта
            
            Върху хартиените торбички е поставена следната информация:
            „Моля, използвайте тази торбичка повторно.“
            Върху печатното изделие е поставена следната информация:
            „Събирайте използваната хартия за рециклиране“.
            
               Оценка и проверка:
               Заявителят представя декларация за съответствие с този критерий, придружена от изображение на опаковката на изделието, на което се съдържа необходимата информация.
            
            
               Критерий 10 — Информация върху екомаркировката на ЕС
            
            Ако се използва незадължителен етикет с текстово поле, той трябва да съдържа следните три сведения:
            
                        —
                     
                     
                        ниски емисии от процеси във въздуха и водата;
                     
                  
                        —
                     
                     
                        това изделие може да бъде рециклирано;
                     
                  
                        —
                     
                     
                        използвана е хартия със слабо въздействие върху околната среда..
                     
                  Заявителят следва инструкциите за правилна употреба на знака за екомаркировка на ЕС, предоставени в Указанията за използване на логотипа за екомаркировка на ЕС:
            http://ec.europa.eu/environment/ecolabel/documents/logo_guidelines.pdf
            
               Оценка и проверка:
               Заявителят представя декларация за съответствие с този критерий, придружена от изображение с висока разделителна способност на опаковката на изделието, на което ясно са видни етикетът, регистрационният/лицензионният номер и, ако е приложимо, сведенията, които могат да бъдат изобразени заедно с етикета.
            
            
               (1)  Регламент (ЕО) № 1272/2008 на Европейския парламент и на Съвета от 16 декември 2008 г. относно класифицирането, етикетирането и опаковането на вещества и смеси, за изменение и за отмяна на директиви 67/548/ЕИО и 1999/45/ЕО и за изменение на Регламент (ЕО) № 1907/2006 (ОВ L 353, 31.12.2008 г., стр. 1).
            
               (2)  Директива 2010/75/ЕС на Европейския парламент и на Съвета от 24 ноември 2010 г. относно емисиите от промишлеността (комплексно предотвратяване и контрол на замърсяването) (ОВ L 334, 17.12.2010 г., стр. 17).
            
               (3)  Решение (ЕС) 2019/70 на Комисията от 11 януари 2019 г. за установяване на критерии за присъждане на екомаркировката на ЕС на графична хартия и критериите за присъждане на екомаркировката на ЕС на хартия и продукти тип тишу (нотифицирано под номер С(2019) 3) (ОВ L 15, 17.1.2019 г., стр. 27).
            
               (4)  Регламент (ЕО) № 1907/2006 на Европейския парламент и на Съвета от 18 декември 2006 г. относно регистрацията, оценката, разрешаването и ограничаването на химикали (REACH), за създаване на Европейска агенция по химикали, за изменение на Директива 1999/45/ЕО и за отмяна на Регламент (ЕИО) № 793/93 на Съвета и Регламент (ЕО) № 1488/94 на Комисията, както и на Директива 76/769/ЕИО на Съвета и директиви 91/155/ЕИО, 93/67/ЕИО, 93/105/ЕО и 2000/21/ЕО на Комисията (ОВ L 396, 30.12.2006 г., стр. 1).
            
               (5)  Регламент (ЕО) № 1272/2008 на Европейския парламент и на Съвета от 16 декември 2008 г. относно класифицирането, етикетирането и опаковането на вещества и смеси, за изменение и за отмяна на директиви 67/548/ЕИО и 1999/45/ЕО и за изменение на Регламент (ЕО) № 1907/2006 (ОВ L 353, 31.12.2008 г., стр. 1).
            
               (6)  Отнася се само за използваните багрила, оцветители, агенти за довършителна повърхностна обработка и материали за покрития.
            
               (7)  Регламент (ЕС) № 528/2012 на Европейския парламент и на Съвета от 22 май 2012 година относно предоставянето на пазара и употребата на биоциди (ОВ L 167, 27.6.2012 г., стр. 1).
            
               (8)  Директива 2010/75/ЕС на Европейския парламент и на Съвета от 24 ноември 2010 г. относно емисиите от промишлеността (комплексно предотвратяване и контрол на замърсяването) (ОВ L 334, 17.12.2010 г., стр. 17).
            
               (9)  Общ летлив органичен въглерод, изразен като С (във въздуха).